text: РЕШЕНИЕ НА КОМИСИЯТА
  от 28 май 2014 година
  за изменение на решения 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС с оглед да бъдат взети под внимание измененията в класификацията на веществата
  (нотифицирано под номер С(2014) 3468)
  (текст от значение за ЕИП)
  (2014/313/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
  след консултации със Съвета по екомаркировка на Европейския съюз,
  като има предвид, че:
  (1)
  Съгласно член 6, параграф 6 от Регламент (ЕО) № 66/2010 екомаркировката на ЕС не може да се присъжда за стоки, съдържащи вещества или препарати/смеси, които се класифицират като токсични, опасни за околната среда, канцерогенни, мутагенни или токсични за репродукцията съгласно Регламент (ЕО) № 1272/2008 на Европейския парламент и на Съвета (2), или за стоки, които съдържат веществата, посочени в член 57 от Регламент (ЕО) № 1907/2006 на Европейския парламент и на Съвета (3). Съгласно член 6, параграф 7 от Регламент (ЕО) № 66/2010 за специфични категории стоки, съдържащи тези вещества, когато не е технически осъществимо заместването на стоките като такива или използването на алтернативни материали или конструкции или когато въпросните продукти имат значително по-високи цялостни екологични показатели в сравнение с други стоки от същата категория, Комисията може да приеме мерки за предоставяне на дерогации от член 6, параграф 6 от посочения регламент.
  (2)
  В решения 2011/263/ЕС (4), 2011/264/ЕС (5), 2011/382/ЕС (6), 2011/383/ЕС (7), 2012/720/ЕС (8) и 2012/721/ЕС (9) на Комисията са установени екологични критерии за присъждане на екомаркировката на ЕС за детергенти за съдомиялни и перални машини, детергенти за ръчно миене на съдове, универсални почистващи средства и почистващи средства за санитарни помещения, промишлени и институционални детергенти за автоматични съдомиялни машини и промишлени и институционални детергенти за перални машини. След приемането на тези решения Регламент (ЕО) № 1272/2008 бе съответно изменен с Регламент (ЕС) № 286/2011 на Комисията (10). Измененията на Регламент (ЕО) № 1272/2008 влязоха в сила по отношение на веществата от 1 декември 2012 г. и ще станат приложими по отношение на смесите от 1 юни 2015 г. Регламент (ЕС) № 286/2011 добавя нови критерии за класифициране на дългосрочна опасност за водната среда въз основа на хроничната водна токсичност и данните за биоразградимост. Въз основа на новите критерии по-голямата част от лесно разграждащите се повърхностноактивни вещества, които понастоящем се използват в детергенти и почистващи продукти, са класифицирани в Хронична опасност, категория 3 (H412), и в някои случаи, свързани конкретно с детергенти за ръчно миене на съдове - в Хронична опасност, категория 2 (H411), и поради това са забранени за използване в продукти с екомаркировка на ЕС. Вследствие на това установените екологични критерии за присъждане на екомаркировка на ЕС на детергенти за съдомиялни и перални машини, детергенти за ръчно миене на съдове, универсални почистващи средства и почистващи средства за санитарни помещения, промишлени и институционални детергенти за автоматични съдомиялни машини и промишлени и институционални детергенти за перални машини трудно биха съответствали приблизително на най-добрите 10 - 20 % от детергентите и почистващите продукти, които се предлагат на пазара на Съюза, по отношение на екологичните показатели по време на целия им жизнен цикъл, тъй като не съществуват доказателства, че има налични алтернативни повърхностноактивни вещества. Текстът за оценяване и удостоверяване е актуализиран, за да предоставя насоки на кандидатите как да докажат съответствие с новите изисквания.
  (3)
  Последствията от въвеждането на нови критерии за класифициране не бяха известни по време на преразглеждането на критериите за присъждане на екомаркировката на ЕС на детергенти за съдомиялни и перални машини, детергенти за ръчно миене на съдове, универсални почистващи средства и почистващи средства за санитарни помещения, определени в решения 2011/263/ЕС, 2011/264/ЕС, 2011/382/ЕС и 2011/383/ЕС, както и по време на разработването на критерии за присъждане на екомаркировка на ЕС за промишлени и институционални детергенти за автоматични съдомиялни машини и за промишлени и институционални детергенти за перални машини, и при обсъждането на дерогациите за повърхностноактивни вещества, определени в решения 2012/720/ЕС и 2012/721/ЕС.
  (4)
  Това изменение се прилага с обратна сила, считано от 1 декември 2012 г., за да се гарантира непрекъснатост на валидността на критериите за екомаркировка на ЕС за детергенти за съдомиялни и перални машини, детергенти за ръчно миене на съдове, универсални почистващи средства и почистващи средства за санитарни помещения, промишлени и институционални детергенти за автоматични съдомиялни машини и промишлени и институционални детергенти за перални машини.
  (5)
  Решения 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС следва да бъдат съответно изменени.
  (6)
  Мерките, предвидени в настоящото решение, са в съответствие със становището на Комитета, създаден съгласно член 16 от Регламент (ЕО) № 66/2010,
  ПРИЕ НАСТОЯЩОТО РЕШЕНИЕ:
  Член 1
  Приложението към Решение 2011/263/ЕС на Комисията се изменя, както е посочено в приложение I към настоящото решение.
  Член 2
  Приложението към Решение 2011/264/ЕС на Комисията се изменя, както е посочено в приложение II към настоящото решение.
  Член 3
  Приложението към Решение 2011/382/ЕС на Комисията се изменя, както е посочено в приложение III към настоящото решение.
  Член 4
  Приложението към Решение 2011/383/ЕС на Комисията се изменя, както е посочено в приложение IV към настоящото решение.
  Член 5
  Приложението към Решение 2012/720/ЕС на Комисията се изменя, както е посочено в приложение V към настоящото решение.
  Член 6
  Приложението към Решение 2012/721/ЕС на Комисията се изменя, както е посочено в приложение VI към настоящото решение.
  Член 7
  Настоящото решение се прилага по отношение на веществата, считано от 1 декември 2012 г.
  Член 8
  Адресати на настоящото решение са държавите членки.
  Съставено в Брюксел на 28 май 2014 година.